钦定古今图书集成/理学汇编/字学典/第005卷 > 《宋郑樵通志三》 > 《假借第六》
## 钦定古今图书集成/理学汇编/字学典/第005卷 > 《宋郑樵通志三》 > 《假借第六》

序曰：“六书之难明者，为假借之难明也。六书无传，惟
藉《说文》。然许氏惟得象形、谐声二书以成书，牵于会
意，复为假借所扰，故所得者亦不能守焉。学者之患，
在于识有义之义，而不识无义之义。假借者，无义之
义也。假借者本非己有，因他所授，故于己为无义。然
就假借而言之，有有义之假借，有无义之假借，不可”
不别也。曰“同音借义，曰协音借义，曰因义借音，曰因
借而借，此为有义之假借；曰借同音不借义曰借。协
音不借义，曰语辞之借，曰五音之借，曰三诗之借，曰
十日之借，曰十二辰之借，曰方言之借”，此为无义之
假借。先儒所以颠沛沦于经籍之中，如汎一苇于溟
渤，靡所底止，皆为假借之所误也。呜呼！六书明。则《六
经》如指诸掌。假借明。则《六书》如指诸掌。